BREÑAS GONZÁLEZ DE ZÁRATE (EH Bildu, 2014-11-13):
Eskerrik asko eta eguerdion guztioi.
Kultura Auzolanean proiektuaren planteamenduarekin kultura esparrua ordenatu, sustatu eta koordinatzeko gune bezala bat gatoz baina proiektuaren izaera indargunetzat hartu arren, lan metodologiari ahulguneak ikusten dizkiogu.
Eta ildo horretatik bat gentozen PPk ekarritako proposamenarekin bere horretan eta horregatik erabaki genuen zuzenketarik ez aurkeztea. Horrez gain, bertan eskatzen da guretzat funtsezkoa den premisa bat, "el máximo nivel de acuerdo interinstitucional y con el sector cultural y artístico vasco" delakoa hain zuzen.
Eta EH Bildun bigarren hanka hori, kultura eragileei dagokiena, Kultura Auzolanean programan herren dagoela iruditzen zaigu eta beraz berau indartzea oso garrantzitsua iruditzen zaigu proposamenean jaso bezala, programa kultura sistema osora zabaltzeko eta inor ez baztertzeko.
Esate baterako, guk dakigula, "Guk gEUre Kulturaz" topagunearekin oraindik ez da ezertarako kontatu bertan eta guretzat hori Jaurlaritzaren partetik akats larria da. Askotariko kultur eragileez osaturiko gunea hitz egiten ari garelako. Bertan, kolore, sentsibilitate, desio, estilo eta funtzionatzeko era desberdinak dituzten eta kulturan zer egin eta zer esan handia duten kultura eragileak daudelako.
Eta bide batez Carmelo Barrio jaunari jakinarazi nahi nioke Gipuzkoa Foru Aldundiaren parte hartzea bermatuta dagoela eta beraz lasai egoteko, ez kexatzeko hainbeste interpelazioa adierazi zuen bezala, izan ere, Kultura Auzolanean programaren 20 arloetan bermatuta baitago Gipuzkoako Foru Aldundiko teknikarien parte hartzea.
Eta ondorioz, esandakoa. Egokia ikusten dugu PP-ren proposamena, baina bestaldetik zeuden bi zuzenketen artean, beno EAJ-k berea erretiratu berri du, ba dagoen, geratzen den zuzenketa oso interesgarria iruditu zaigu, PSE-k ekarritakoa. Kulturarekiko eskuragarritasunari buruzko lege proiektua, alegia.
Eta bere alde egingo dugu jatorrizkoa gainditzen duelako eta aukera berriak irekitzen dituelako kultura esparruan. Gainera, berez, bere baitan hartzen du jatorrizkoa ere gure ikuspegitik.
Eragozpen bakarra epea izan daiteke, estua iruditzen zaigulako eta horregatik, gure ustez, malgutasun apurraz jokatu beharko litzateke epeari dagokiolarik.
Eta testu inguru honetan ez nuke aipatu gabe utzi nahi astearteko aurrekontuen agerraldian Cristina Uriarte, Hezkuntza Hizkuntza Politika eta Kultura sailburuak esandakoa.
Hasteko, Jaurlaritzaren kultura politika hiru ardatzetan antolatuta dagoela esan zuen.
Lehenik eta behin, ordenatzea. Kultura politikak antolatzeko, eguneratzeko eta politika horiek eraginkorragoak izateko.
Bigarrenik, partehartzea bultzatu.
Eta hirugarrenik, aukera berdintasuna sustatzea genero berdintasunean euskarazko sorkuntzari eta ekoizpenari laguntzeko diskriminazio positibo politiketan eta azkenik, kultura ohituren sustapenean. Kulturaren agerikotasunari, gozamenari eta kontsumoari begira.
Eta aldi berean esan zuen: "Este Gobierno apuesta por las personas y por un país que genera su propia cultura en un permanente diálogo con el mundo y especialmente, por la creación de la cultura contemporánea en euskera".
"Una apuesta por una sociedad más rica, más humana, más abierta y más capaz de elaborar su identidad propia en el seno de una identidad europea y con actitud permanente de apertura al mundo".
Eta gogora ekarri nahi izan ditut hitza hauek gure ikuspegitik kabida osoa dutelako kulturaren eskuragarritasunaren lege proiektuan. Erakundeetatik kultura politika eraginkorrak eta koordinatuagoak behingoz lor daitezen.
Eta bestetik, aukera berdintasunari begira ere, oso interesgarria da arloz arloko kanona eta kuotak ezarriko liratekeelako. Genero berdintasunari dagokionez batetik eta euskaraz programatu edota emititzeko orduan, bestetik. Baita hezkuntzan eta transmisioan ere, adibidez.
Hori bai, EH Bildurentzat ezinbestekoa da lege proiektuaren mamia jorratzea kultura sistema osoa osatzen duten alde guztien artean. Erakundeak alde batetik eta eragileak bestalde adierazi dudan bezala.
Eta ildo horretatik, gune aproposak dira Kultura Kontseilua eta Kultura Auzolanean programa bera ere eta baita, Geurekin batera, besteak beste. "Geuk" topagunea.
Bestalde, uste dugu ezinbestekoa dela aintzat hartzea kultur sektoreari hauspoa emateko askotariko kultura eragileek adostutako premiazko ekintza eta neurrien egitasmoa ondorengo arloetarako.
Batetik, babes juridikoa eta ekonomikoan sorkuntza, ekoizpen eta zerbitzuen babesean eta azkenik, artikulazioan eta ikusgarritasunean.
Proposatutako neurrietako batzuk hauek dira.
Lehenik eta behin, kultura herritar ororen eskura egongo dela bermatuko duen legea onartzea. Hain justu, gaurko gaietako bat.
Bigarrenik, % 21eko BEZ zergak dakarkien gehiegizko gastuari aurre egin ahal izateko hobariak ezarri edo beherapen batzuekin konpentsatzea.
Gutxienez, aurrekontu orokorren % 1 sorkuntza eta programazioari egokitzea.
Bestetik, sorkuntza babesteko enplegurako plana sortzea.
Beste bat, kudeaketa publikoan eragile profesionalen ardura eta partehartze iraunkorra bermatzea.
Kulturklik zerbitzua zabaldu eta hobetzea, arloz arloko clusterrak sortzea edota adibidez, komunikabide publikoetan eguneroko albistegietan bertoko kulturari eskainitako denbora gehitzea kultur adierazpide guztien berri emanez. Euskarazko kulturari garrantzi berezia ematearekin batera.
Eta hau esanda eta gure iritziz, honek guztiak eta beste askok tokia izango luke lege proiektu berri horretan eta horregatik, emango diogu gure babesa PSE-ren proposamenari irekitzen dituen aukerengatik eta kultur eragileen lehentasuna izateagatik.
Eta PP-ren proposamenaren aurka bozkatuko dugu ados egon arren.
Eta besterik ez. Eskerrik asko.